Адыгабзэм (нэмыкIырэ тхыбзакIэхэм афэдэу) иIоф изытет нэфэшъхьаф шъыпкъ. Тхыбзэр къызэрежьагъэм тетэу ащ шапхъэхэри хэлъхьэгъэнхэ фэягъэ, сыда пIомэ адыгабзэр еджапIэм щакIоу зэрэхъугъэм дакIоу печатым, художественнэ литературэм, зэдзэкIыным абзэу хъугъэ. Шъыпкъэ, апэрэ лъэхъаным литературабзэм ихабзэхэр теориемкIэ лъыкIахьэу къызэхэфыгъэхэу зэрэщымытыгъэхэм къахэкIэу шапхъэхэри пытагъэхэп, етIани а лъэхъаным тхыбзэр икъоу цIыф жъугъэхэм алъыIэсыгъэхэу щытыгъэп. Ау ащ емылъытыгъэу литературабзэ шапхъэхэр уцущтыгъэх ыкIи ахэр къыдэлъытэгъэнхэ фэягъэ.